ପ୍ରଧାନମନ୍ତ୍ରୀ ଆବାସ ବିଲ୍ ଦାବିରେ ଆମରଣ ଅନଶନ\nବିଜେପୁର, ୧୩।୬ (ଡି.ଏନ.ଏ) ବିଜେପୁର ବ୍ଲକ ଅଫିସ୍ ସମ୍ମୁଖରେ ବି. ରଙ୍ଗମାଟିଆ ଗ୍ରାମର ଏକ ଦଳିତ ପରିବାର ପ୍ରଧାନମନ୍ତ୍ରୀ ଆବାସ ଯୋଜନାର ବିଲ୍ ପଇଠ କରା ନ ଯିବା ପ୍ରତିବାଦରେ ମଙ୍ଗଳବାରଠାରୁ ଆମରଣ ଅନଶନ କରିଥିଲେ ।\nପ୍ରଧାନମନ୍ତ୍ରୀ ଆବାସ ବିଲ୍ ଦାବିରେ ଆମରଣ ଅନଶନ\t June 13th, 21:18 PM June 13th, 21:18 PM\nବିଜେପୁର, ୧୩।୬ (ଡି.ଏନ.ଏ) ବିଜେପୁର ବ୍ଲକ ଅଫିସ୍ ସମ୍ମୁଖରେ ବି. ରଙ୍ଗମାଟିଆ ଗ୍ରାମର ଏକ ଦଳିତ ପରିବାର ପ୍ରଧାନମନ୍ତ୍ରୀ ଆବାସ ଯୋଜନାର ବିଲ୍ ପଇଠ କରା ନ ଯିବା ପ୍ରତିବାଦରେ ମଙ୍ଗଳବାରଠାରୁ ଆମରଣ ଅନଶନ କରିଥିଲେ । ବିଡିଓ ଛୁଟିରେ ରହିଥିବାରୁ ସହକାରୀ ଯନ୍ତ୍ରୀ ବିନୋଦ ବିହାରୀ ଛୁରିଆ ଆନ୍ଦୋଳନକାରୀଙ୍କୁ ବୁଝାସୁଝା କରିଥିଲେ ମଧ୍ୟ କୌଣସି ସୁଫଳ ମିଳି ନ ଥିଲା । ଲିଖିତ ପ୍ରତିଶ୍ରୁତି ନ ମିଳିବା ପର୍ଯ୍ୟନ୍ତ ସମ୍ପୃୃକ୍ତ ପରିବାର ଆନ୍ଦୋଳନରୁ ଓହରିବେ ନାହିଁ ବୋଲି ଅଡି ବସିଥିଲେ । ରାତି ତମାମ ଦଳିତ ପରିବାର ବ୍ଲକ ସମ୍ମୁଖରେ ଅନଶନରେ ରହିଥିବା ବେଳେ ପୋଲିସ ପ୍ରଶାସନ ସେମାନଙ୍କୁ ଜଗି ରହିଥିଲା । ବୁଧବାର ପୂର୍ବାହ୍ନ ୧୧ଟାରେ ତହସିଲଦାର ସୀତାରାମ ଭୋଇଙ୍କ ଉପସ୍ଥିତିରେ ଜିପିଇଓ ଅକ୍ଷୟ କୁମାର ବଡପଣ୍ଡା ବିଡିଓ ପଦ୍ମନାଭ ସାମନ୍ତରାୟଙ୍କ ନିର୍ଦ୍ଦେଶକ୍ରମେ ଆଗାମୀ ସୋମବାର ସମ୍ପୃୃକ୍ତ ପରିବାରଙ୍କୁ ବିଲ୍ ପଇଠ ବ୍ୟବସ୍ଥା କରାଯିବାକୁ ଲିଖିତ ପ୍ରତିଶ୍ରୁତି ଦେଇଥିଲେ । ଏହାପରେ ଅନଶନ ପ୍ରତ୍ୟାହୃତ ହୋଇଥିଲା । ସୂଚନା ମୁତାବକ, ଏହି ବ୍ଳକର ଗଣ୍ଠିଆପାଲି ପଞ୍ଚାୟତ ବି.ରଙ୍ଗମାଟିଆ ଗ୍ରାମର ଚନ୍ଦ୍ରଶେଖର ଛତର ପଞ୍ଚାୟତ ୨୦୧୭ ମାର୍ଚ୍ଚ ୨୫ ତାରିଖରେ ପ୍ରଧାନମନ୍ତ୍ରୀ ଆବାସ ଯୋଜନାର କାର୍ଯ୍ୟାଦେଶ ପାଇଥିଲେ । ଏଥିପାଇଁ ପ୍ରଥମ ପର୍ଯ୍ୟାୟ ବିଲ୍ ମଧ୍ୟ ହିତାଧିକାରୀଙ୍କୁ ପଇଠ କରାଯାଇଥିଲା । ଫଳରେ ଚନ୍ଦ୍ରଶେଖର ରୁଫ ଲେଭଲ ପର୍ଯ୍ୟନ୍ତ ଘର ତୋଳିଥିଲେ । କିନ୍ତୁ ପରବର୍ତ୍ତୀ ପର୍ଯ୍ୟାୟରେ ତାଙ୍କୁ କୌଣସି ବିଲ୍ ପ୍ରଦାନ କରା ନ ଯିବାରୁ ସେ ତାଙ୍କ ଅର୍ଦ୍ଧନିର୍ମିତ ଘରକୁ ସମ୍ପୂର୍ଣ୍ଣ କରି ପାରି ନ ଥିଲେ। ସେ ବାରମ୍ବାର ବିଡିଓଙ୍କୁ ଏ ନେଇ ଜଣାଇଥିଲେ ମଧ୍ୟ କୌଣସି ସୁଫଳ ମିଳି ନ ଥିଲା । ଗତ ସପ୍ତାହେ ତଳେ ଚନ୍ଦ୍ରଶେଖର ଏ ନେଇ ପୁଣି ବିଡିଓ ଓ ଜିଲାପାଳଙ୍କୁ ଜଣାଇଥିଲେ । ମାତ୍ର ପ୍ରଶାସନ କୌଣସି ପଦକ୍ଷେପ ନ ନେବାରୁ ସେ ବାଧ୍ୟ ହୋଇ ନିଜ ପରିବାରସହ ବ୍ଲକ ଅଫିସ୍ ସମ୍ମୁଖରେ ଆମରଣ ଅନଶନ କରିଥିଲେ ।
